Predsedniku Evropskog saveta
Vladama država članica EU i zemalja Zapadnog Balkana
Predsedniku Evropske komisije 
Predsednik Evropskog parlamenta

Vaše Ekselencije,

Mi, dolepotpisane organizacije civilnog društva sa Zapadnog Balkana, čvrsto verujemo da je došlo vreme da se otvori novo poglavlje u odnosima između Evropske unije i zemalja Zapadnog Balkana. Ministarski sastanak EU-Zapadni Balkan koji će se održati u Sarajevu odlična je prilika da se dodatno podstakne proces pridruživanja zemalja Zapadnog Balkana Evropskoj uniji i da se jasno definiše put ka njihovom punopravnom članstvu u EU.

Tokom protekle decenije sve zemlje Zapadnog Balkana značajno su napredovale u svojim reformskim programima i ostvarile vidan napredak u ostvarivanju prioriteta uspostavljenih Solunskom agendom i evropskim partnerstvima. Posvećenost Evropske unije evropskoj budućnosti ovog regiona doprinela je uspešnom uspostavljanju regionalne saradnje, demokratizaciji i razvoju svake od zemalja, kao i jačanju stabilnosti u regionu Zapadnog Balkana
 
Vlade u regionu pokazuju da mogu da ostvare rezultate u situaciji kad su uslovi jasno defnisani, transparentni i merljivi, kao što je bio slučaj sa liberalizacijom viznog režima.

Međutim, Deklaracija iz Zagreba i Solunska agenda nisu dovoljan okvir za dalju konsolidaciju demokratije u zemljama Zapadnog Balkana, niti na adekvatan način garantuju dalje sprovođenje neophodnih reformi, unapređenje regionalne saradnje i očuvanje teško stečenog napretka u pogledu mira i stabilnosti.

Ministarski sastanak u Sarajevu je jedinstvena prilika da se ponovo oživi ovaj usporeni proces i to tako što će se preduzeti sledeće:

	1. 	Naglasiti značaj očuvanja stabilnosti u regionu i potrebu osnaživanja perspektiva za njegov dalji demokratski razvoj i ekonomski oporavak; potvrditi rešenost zemalja EU i Zapadnog Balkana da zajedno rade na ubrzavanju procesa pristupanja regiona EU; i osuditi bilo kakva dalja fragmentacija i podele po etničkim linijama.

	2.	Ohrabriti zemlje u regionu da se usresrede na sledeće ciljeve:

•	dobijanje statusa kandidata za sve zemlje do kraja 2011. godine i 
•	otvaranje pristupnih pregovora, prvo sa Makedonijom do kraja 2010, a posle toga sa onim zemljama koje su najdalje odmakle u procesima reformi i pripremama za pristupanje EU, najkasnije do početka 2012. godine.

Evropska unija bi trebalo da definiše jasne, transparentne i merljive pokazatelje napretka, koji bi imali dvostruku namenu: 

•	da organizacijama civilnog društva omoguće da prate napredak koji njihova zemlja ostvaruje i  svoje vlade drže odgovornim,  i
•	da Evropskoj uniji i organizacijama civilnog društva omoguće da vrše skrupulozan monitoring svake od zemalja, čime će se stvoriti pretpostavke da svaka od vlada zaista bude odgovorna za svoje napredovanje.   

3.	Naglasiti da "zemlje bilateralna pitanja treba da  rešavaju međusobno na način koji ne bi trebalo da usporava proces pristupanja", kako je to navedeno u dokumentu Evropske komisije "Strategija proširenja i ključni izazovi za period 2009-2010". Zemlje bi pre pristupanja Evropskoj uniji trebalo da preuzmu jasnu obavezu u tom smislu.

4.	Dati novi podsticaj okončanju procesa liberalizacije viznog režima za sve građane  Zapadnog Balkana, uključujući Kosovo, te podstaći vlade u regionu da omoguće putovanja bez viza unutar prostora Zapadnog Balkana kako bi se unapredile uzajamna komunikacija i saradnja. 
	
	5. 	Iskazati spremnost i Evropske unije i zemalja Zapadnog Balkana da se uspostavi i održava redovan dijalog sa organizacijama civilnog društva uključenim u procese evropeizacije svojih zemalja i u monitoring procesa njihovog pristupanja EU.

Oživljena i sasvim jasna politika Evropske unije u pogledu pristupanja EU biće za zemlje Zapadnog Balkana od velike koristi. Isto tako, u kontekstu trenutne ekonomske nestabilnosti i obaveza da se izvrše interne reforme institucija EU i država članica u skladu sa Lisabonskim ugovorom stabilnii i predani partneri  u procesu proširenja će biti  od koristi za EU. Mi tražimo da podrška i pomoć za zemlje Zapadnog Balkana u pripremama za članstvo u EU postane vodeći prioritet Evropske unije, jer je to sastavni deo stabilne, prosperitetne i kooperativne budućnosti regiona Zapadnog Balkana i interes EU.

Dostavljeno:
-	Podpredsednici Evropske komisije i Visokoj 
predstavnici Unije za spoljnu politiku i bezbednost
-	Komesaru za proširenje i evropsku susedsku politiku

Sarajevo, 1. jun 2010.